劉致中惠瓜
作者：劉子翬
朝代：宋

paragraphs: 炎熇氣如焚，塊坐惟兀兀。
劉侯惠甘瓜，胸次瀉溟渤。
豐膚素浪浮，翠理霜刀刜。
因思少年時，窺園步清樾。
百金酬地主，熟蒂香可揭。
鄙懷須一快，聊效野人齕。
種瓜雖賤工，愛護渠敢忽。
薅芸治其煩，灌溉滋其竭。
自然子母繁，翠蔓相連結。
種瓜誠有道，養民豈無術。
噫余夙昔知，此意未及物。